Eesti Pensionäride Ühenduste Liit

 Arvamus

Nõusolekuseaduse väljatöötamiskavatsusest

Tundub, et justiitsministeerium ei pea võimalikuks intiimsuhete esinemist vanuses 65+, mistõttu ei pidanud vajalikuks saata Nõusolekuseaduse VTK-d Eesti Pensionäride Ühenduste Liidule kui Eesti suurimale pensionäride organisatsioonile(25000+liiget).

**Aga me arvame ikkagi.**

Juhime tähelepanu muudatuse põhjendamisele ,,Eesti karistusseadustikus ei vasta seksuaalse enesemääramise vastased süüteod täiel määral Istanbuli konventsioonile...“

Ei ole arusaadav mil määral? Kas olulisel määral? Kavatsus jääb põhjendamatuks.

Olemasolev seadusandlus on piisav nii süüdistatava süütuse presumptsiooni kui ka ohvri õiguste seisukohalt.

Laiemat avalikku diskussiooni ei soovitud võimaldada. Ei ole kohane, et kaasamisprotsessi käigus on suund võetud Jah variandi pooldajate mobiliseerimisele, ehk justiitministeerium teadlikult mõjutab protsessi ministeeriumi poolt soositud suunas. Mõjuanalüüsi pole koostatud, aga kindlasti lisandub tööd advokaatidele. Olgugi, et me põhimõtteliselt oleme vastu nõusoleku- seaduse väljatöötamiskavatsusele, siis kahe halva vahel oleme siiski Ei variandi poolt. Põhjendada Jah varianti tardumisreaktsiooniga ei ole adekvaatne, sest üle poole kaebuste esitajatest on alkoholi joobes, mis iseenesest takistab tardumise tekkimist. Mis tähendab nõusoleku näitamine muul viisil? Ega tegemist ei ole mõistatuste lahendamise võistlusega!

Sõna - sõna vastu olukorras on Ei variandi puhul süütuse presumptsiooni põhimõte meie arvates paremini kaitstud. Ei variant on kindlasti meie kultuurile ka omasem ja selgem.

Kuna seadusemuudatus puudutab praktiliselt kogu täiskasvanud elanikkonda soovitame mitte nii väga kiirustada, võtta aega laiemaks diskussiooniks.

Andres Ergma

Eesti Pensionäride Ühenduste Liit